善之入霅蘭皋置酒小詩紀坐中事
作者：牟巘
朝代：宋

paragraphs: 病翁禁酒仍禁脚，不省人間有行樂。
主人善最客善之，邀我來同雞黍約。
清樽快吸船落琭，頗悔從前謝杯酌。
故人久別如此酒，一時傾倒慰離索。
更擘新笋供春淘，狐泉槐葉未須學。
殷勤入鼎煮過熟，老饕恣吞不勞嚼。
人生難得是合併，開口一笑良不惡。
呼車載我雨中歸，阿香推車散飛雹。
分明戒我輕破戒，故把春衫都濕却。
我亦投牀作雷吼，無數殘紅枕邊落。